section_heading: 5. rujan
paragraph_text: U 5,30 ujutro uzletio je bugarski promatrački balon kojeg je vukao automobil kako bi usmjeravao planiranu topničku pripremu. Točno sat vremena poslije pukovnik Angelov dao je zapovijed da započne pripremno topničko bombardiranje. Topovi su koncentrirali vatru na utvrde i prepreke između njih, a u 7,40 ujutro promatračko mjesto u Daidaru izvijestilo je da skupine rumunjskih vojnika napuštaju utvrde br. 5 i 6, prolazeći kroz komunikacijske rovove koji vode prema stražnjem dijelu. Rumunjske bitnice pokušale su odgovoriti, ali napor nije bio dobro koordiniran. Njihova sporadična vatra (što ukazuje na niske zalihe streljiva) nije bila usmjerena na teške bitnice napadača, a vatra je prestala odmah nakon što su Bugari otvorili vatru na njih. Snaga bugarske pripreme čak je prevarila Teodorescua koji je vjerovao da se ista vrši topovima kalibra 305 mm kojih Bugari nisu imali. Do 8,00 ujutro tri od četiri tvrđavske bitnice u Sektoru II (jug) su prestale djelovati ili su uništene, što je natjeralo Teodorescua da na to područje pošalje jedan haubički odjel koji je uspio zauzeti položaje iza utvrde 8, a da ga Bugari nisu primijetili.